Document ID: 32009D0705

Reference:
16.9.2009
BG
Официален вестник на Европейския съюз
L 244/21
РЕШЕНИЕ НА КОМИСИЯТА
от 14 септември 2009 година
за учредяване на Европейска консултативна група на потребителите
(2009/705/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
В рамките на защитата на потребителите, предвидена в член 153 от Договора, е целесъобразно Комисията да се консултира с потребителите по проблеми, свързани със защитата на техните интереси на равнището на Общността.
(2)
От 1973 г. насам Комисията бива подпомагана от консултативна група, създадена за тази цел с поредица от решения, последното от които е Решение 2003/709/ЕО на Комисията от 9 октомври 2003 г. относно учредяване на Европейска консултативна група на потребителите (1).
(3)
Продължителният опит, натрупан от групата, показа, че е необходимо да се подобри нейната ефикасност, представителност и откритост. Поради това разпоредбите, свързани със създаването на подгрупи и приемането на становищата на групата, се нуждаят от по-нататъшно уточняване и следва да отразят най-добрите практики, разработени през последните години.
(4)
В това отношение е целесъобразно също така да се преразгледа процедурата по определяне на членове на групата, представляващи националните организации на потребителите, и да се въведат допълнителни задължения за докладване за членовете на групата, за да се ангажират в по-голяма степен националните организации на потребителите в работата на групата.
(5)
От важно значение е да се осигури активното и ефикасно участие на групата и нейните членове в изразяване на гледната точка на потребителите в хода на широките разисквания сред заинтересованите страни, превърнали се в норма за консултациите в Европа в наши дни.
(6)
От съображения за защита на личните данни, при обработката на лични данни на членове на групата е необходимо да се спазва законодателството на Общността относно защитата на лицата по отношение на обработката на лични данни от институциите и органите на Общността,
РЕШИ:
Член 1
Европейска консултативна група на потребителите
Създава се Европейска консултативна група на потребителите, наричана по-долу за краткост „групата“.
Член 2
Задача
1.   Комисията може да се консултира с групата по всички въпроси, свързани с интересите на потребителите на равнището на Общността.
2.   Групата:
а)
представлява група за общи разисквания по въпроси, свързани с интересите на потребителите;
б)
подготвя позицията на потребителите за други форуми и при поискване участва в работата на групи, които съветват Комисията по въпроси, имащи отношение към политиката на ЕС за защита на потребителите;
в)
съветва Комисията при начертаването на политики и дейности с определено въздействие върху потребителите;
г)
може да дава становище по общностни въпроси, засягащи потребителите;
д)
информира Комисията за новите моменти в политиката за защита на потребителите в държавите-членки;
е)
е източник на информация за действията на Общността и свежда тази информация до знанието на националните организации.
Член 3
Състав
1.   Групата се състои от:
а)
по един член, представляващ националните организации на потребителите от всяка държава-членка;
б)
по един член от всяка европейска организация на потребителите.
2.   Националните организации на потребителите по параграф 1, буква а) трябва да са представителни, в съответствие с националните правила или практика, за потребителите и да действат на национално равнище.
3.   Европейските организации на потребителите по параграф 1, буква б) трябва да отговарят на една от следните две съвкупности от критерии:
а)
да са неправителствени, с нестопанска цел и независими от промишлени, търговски, предприемачески или други конфликтни интереси, и
i)
да имат за свои главни цели и дейности укрепването и опазването на здравето, безопасността и икономическите интереси на потребителите в Общността;
ii)
да са упълномощени да представляват интересите на потребителите на общностно равнище чрез национални организации на потребителите в поне половината от държавите-членки, които са представителни, в съответствие с националните правила или практика, за потребителите и действат на регионално или национално равнище; и
iii)
да са представили на Комисията достатъчно пълно описание на своя състав, вътрешни правила и източници на финансиране;
или
б)
да са неправителствени, с нестопанска цел и независими от промишлени, търговски, предприемачески или други конфликтни интереси, и
i)
да имат за свои главни цели и дейности представляването на интересите на потребителите в процеса на стандартизация на равнището на Общността, и
ii)
да са упълномощени в поне две трети от държавите-членки да представляват интересите на потребителите на равнището на Общността чрез:
—
органи, които са представителни, в съответствие с националните правила или практика, за националните организации на потребителите в държавите-членки, или
—
при липса на такива органи — от национални организации на потребителите в държавите-членки, които са представителни, в съответствие с националните правила и практика, за потребителите и действат на национално равнище.
4.   Примерен списък на организациите, които към настоящия момент отговарят на критериите по параграф 3, се съдържа в приложението.
Член 4
Назначаване
1.   Назначаването на членовете на групата, представляващи националните организации на потребителите, се извършва в съответствие с параграфи 2 и 3.
2.   Всяка държава-членка предлага списък с трима кандидати чрез националните органи, представляващи организациите на потребителите и създадени от съответната държава-членка — когато съществуват такива органи — или чрез компетентните национални органи. Кандидатите са част от най-представителните национални организации на потребителите, в съответствие с националните правила или практики.
3.   Комисията назначава по един титулярен и един резервен член от държава-членка в съответствие със следните критерии:
а)
кандидатите да притежават разностранна компетентност и опит по въпросите на потребителите на равнището на Общността;
б)
кандидатите, които преди не са били членове на тази група, да имат предимство;
в)
равнопоставеност на половете.
4.   Титулярните членове на групата, представляващи европейските организации на потребителите, и съответните резервни членове се назначават от Комисията по предложение на европейските организации на потребителите.
5.   Резервните членове автоматично заместват отсъстващите титулярни членове.
6.   Комисията публикува списъка на титулярните и резервните членове на уебсайта на Генерална дирекция „Здравеопазване и потребители“ и в серия С на Официален вестник на Европейския съюз. Имената на титулярните и резервните членове се събират, обработват и публикуват в съответствие с Регламент (ЕО) № 45/2001 на Европейския парламент и на Съвета (2).
Член 5
Мандат
1.   Мандатът на титулярните и резервните членове е тригодишен и се подновява в съответствие с процедурата по член 4.
2.   В края на тригодишния период титулярните и резервните членове остават на поста си, докато не бъде посочен заместник или докато мандатът им не бъде подновен.
3.   Мандатът на титулярните и резервните членове изтича преди края на тригодишния период:
а)
в случай на оставка, пенсиониране или смърт;
б)
ако националните органи или официалните власти, които са ги предложили за кандидати, поискат заменянето им;
в)
ако Комисията поиска да бъдат заменени титулярни или резервни членове, които вече не са в състояние ефективно да допринасят за работата на групата или които не изпълняват задълженията си по член 7, параграф 6.
4.   Титулярните и резервните членове се заменят за остатъка от тригодишния период в съответствие с процедурата по член 4. Чрез дерогация от член 4, параграф 2, ако трябва да бъде заменен само един титулярен или един резервен член, представляващ националните организации на потребителите, националните органи или официалните власти предлагат двама нови кандидати, измежду които Комисията назначава един в съответствие с член 4, параграф 3.
Член 6
Асоциирани членове и експерти
1.   По предложение на Комисията групата може да кани да се включат в нейната работа представители на други организации, сред основните цели на които е защитата на интересите на потребителите и които работят активно на европейско равнище за постигането на тази цел.
2.   Групата може да кани всяко лице, имащо експертни познания по точка от дневния ред, да участва в работата ѝ в качеството си на експерт.
Член 7
Функциониране
1.   Комисията:
а)
определя формата и графика на събиранията на групата;
б)
председателства заседанията на групата;
в)
осигурява секретариата на групата и организира работата ѝ.
2.   Могат да бъдат сформирани подгрупи за проучване на конкретни въпроси в рамките на мандата, възложен им от групата. Такива групи се разпускат веднага щом мандатът им бъде изпълнен.
3.   Групата може да изготвя становища по искане на Комисията или по предложение на отделен член със съгласието на Комисията. Когато иска становище, Комисията може да определи крайния срок за предаването му. За всяко становище групата може да определи един или няколко докладчика измежду своите членове. Докладчикът носи цялостната отговорност за изготвянето на становището.
4.   Групата приема свой процедурен правилник на основата на предложение, направено от Комисията.
5.   Комисията публикува на интернет сайта на Генерална дирекция „Здравеопазване и потребители“ на оригиналния език на съответния документ всяко становище, резюме, заключение, частично заключение или работен документ на групата.
6.   Членовете на групата, представляващи национални организации на потребителите, информират и се консултират с асоциациите, които те представляват в групата. Всеки член въвежда ефективни механизми за докладване, за да информира редовно всички организации на потребителите на национално равнище за работата на групата, и на свой ред предава на групата техните мнения.
7.   Всеки член представя на Комисията не по-късно от 1 март отчет за извършената от него дейност през предходната календарна година в изпълнение на задълженията му по параграф 6. Съдържанието на този отчет ще бъде подробно описано в процедурния правилник.
Член 8
Поверителност
Без да се засягат разпоредбите на член 287 от Договора, титулярните и резервните членове на групата са длъжни да не разпространяват никаква информация, получена по повод на тяхната работа в състава на групата или на нейните подгрупи, в случаите когато Комисията ги информира, че исканото становище или повдигнатият въпрос са от поверително естество.
Член 9
Разходи за заседанията
1.   Комисията възстановява пътните разходи, а при необходимост и дневните разходи на членовете във връзка с дейностите на групата в съответствие с правилата на Комисията за покриване разноските на външни експерти.
2.   Членовете не получават възнаграждение за предоставените от тях услуги.
3.   Разходите за заседанията се възстановяват в рамките на годишния бюджет, отпуснат за групата от отговорните служби на Комисията.
Член 10
Отмяна
Решение 2003/709/ЕО се отменя.
Съставено в Брюксел на 14 септември 2009 година.
За Комисията
Meglena KUNEVA
Член на Комисията
(1)  ОВ L 258, 10.10.2003 г., стр. 35.
(2)  ОВ L 8, 12.1.2001 г., стр. 1.
ПРИЛОЖЕНИЕ
Организациите, които понастоящем отговарят на критериите по член 3, параграф 3, са както следва:
—
BEUC — Bureau Européen des Unions des Consommateurs (Европейска асоциация на организациите на потребителите),
—
ANEC — European Association for the Co-ordination of Consumer Representation in Standardisation (Европейска асоциация за координиране на представителството на потребителите в процеса на стандартизация).

Summary:
Консултативна група на потребителите от ЕС
Консултативна група на потребителите от ЕС
РЕЗЮМЕ НА:
Решение 2009/705/EО на Комисията — Европейска консултативна група на потребителите
КАКВА Е ЦЕЛТА НА РЕШЕНИЕТО?
С него се създава Европейската консултативна група на потребителите — дискусионна група по въпроси, свързани с интересите на потребителите на равнище Европейски съюз (ЕС).
С него се отменят и разясняват разпоредбите на Решение 2003/709/EО. Целта е да се повиши ефективността, представителността и отвореността на групата въз основа на натрупания опит.
ОСНОВНИ АСПЕКТИ
              
Консултации с групата могат да се провеждат по всички въпроси, свързани с интересите на потребителите на равнище ЕС. Тя предоставя становища и консултира Европейската комисия. Освен това тя служи като платформа за обмен на информация между представените организации и информира националните организации за дейностите на ЕС.
Членство
Групата се състои от:
1 представител на национални потребителски организации за всяка държава от ЕС,
1 представител от всяка европейска потребителска организация (BEUC и ANEC).
Има 2-ма асоциирани членове (Eurocoop и Coface) и 2-ма наблюдатели (Исландия и Норвегия).
Потребителските асоциации на европейско равнище трябва да отговарят на няколко критерия. Те трябва да са неправителствени, с нестопанска цел и независими от промишлени, търговски и бизнес интереси.
Освен това те трябва:
да имат за своя главна дейност опазването на здравето, безопасността и икономическите интереси на потребителите;
да представляват потребителите в поне половината от държавите от ЕС;
да могат да представят на Комисията информация за своя състав, вътрешни правила и източници на финансиране;
Или:
да развиват дейност във връзка с процеса на европейска стандартизация;
да са упълномощени в поне две трети от държавите от ЕС да представляват интересите на потребителите на равнище ЕС.
Назначаване и мандат на членовете
Групата се състои от 30 членове, които се назначават за период от 3 години. Мандатът им може да се подновява.
Членовете на групата, които представляват национални потребителски организации, се назначават след предложения на кандидатите, изпратени от националните администрации. Комисията назначава 1 член и 1 резервен член за всяка държава от ЕС на основата на набор от критерии:
кандидатите трябва да притежават разностранна компетентност и опит по въпросите на потребителите на равнище ЕС;
кандидатите, които преди не са били членове на тази група, имат предимство;
равнопоставеността на половете трябва да се гарантира на равнище група.
Титулярните членове на групата, представляващи европейските организации на потребителите, и съответните резервни членове се назначават от Комисията по предложение на европейските организации на потребителите.
В интерес на дебата Комисията може да покани асоциирани членове или експерти, които са членове на организации, които не са представени в групата.
Функциониране
Комисията определя честотата на събиранията на групата. Тя председателства заседанията на групата и осигурява секретариата на групата.
Групата приема свой процедурен правилник на основата на предложение, направено от Комисията.
Групата може да реши да създаде временни подгрупи за проучване на конкретни въпроси. В момента има 2 подгрупи:
енергетика и
единен цифров пазар.
ОТКОГА СЕ ПРИЛАГА РЕШЕНИЕТО?
              
То се прилага от 14 септември 2009 г.
ОБЩА ИНФОРМАЦИЯ
              
ЕС осигурява висока степен на защита на потребителите, изискване, което той взема под внимание при изготвянето на своите политики и действия. Преди да изготви каквито и да е планове, които биха имали въздействие върху потребителите, Комисията се консултира с потребителските организации, представени в рамките на консултативната група на потребителите. От 1973 г. насам Комисията се подпомага от консултативна група на потребителите, създадена с последователни решения, последното от които е Решение 2009/705/EО.
За допълнителна информация, вж.:
Европейска консултативна група на потребителите (ЕКГП) на уебсайта на Европейската комисия.
ОСНОВЕН ДОКУМЕНТ
            
Решение 2009/705/ЕО на Комисията от 14 септември 2009 година за учредяване на Европейска консултативна група на потребителите (OВ L 244, 16.9.2009 г., стр. 21—24)
СВЪРЗАНИ ДОКУМЕНТИ
Решение на Комисията от 18 август 2016 година за назначаване на титулярните и резервните членове на Европейската консултативна група на потребителите (C/2016/5417) (OВ C 306, 23.8.2016 г., стр. 4—5)
последно актуализация 04.11.2016